

**Република Србија**

**МИНИСТАРСТВО ПРИВРЕДЕ**

Кнеза Милоша 20

Б е о г р а д

На основу члана 54. Закона о државним службеницима („Службени гласник РС“, бр. 79/05, 81/05 – исправка, 83/05 – исправка, 64/07, 67/07-исправка, 116/08, 104/09, 99/14, 97/14, 94/17, 95/18 и 157/20 и 142/22), члана 9. став 1. Уредбе о интерном и јавном конкурсу за попуњавање радних места у државним органима („Службени гласник РС“, бр. 2/19 и 67/21) и Закључка Комисије за давање сагласности за ново запошљавање и додатно радно ангажовање код корисника јавних средстава 51 број: 112-11557/2023 од 28. новембра 2023. године, Министарство привреде, оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКИХ РАДНИХ МЕСТА**

**I Орган у коме се радна места попуњавају:** Министарство привреде, Београд, Кнеза Милоша бр.20.

**II** **Радна места која се попуњавају:**

1. **Радно место за унапређење пословног окружења и услуге МСПП, звање саветник, Група за унапређење пословног окружења МСПП и развој задруга, Сектор за развој малих и средњих предузећа и предузетништва - 1 извршилац.**

**Опис послова**: Прати иевидентира стање о предузетим мерама за побољшање пословног окружења, како у области прописа тако и административних процедура и услуга; координира припрему и спровођење стандардизованог сета услуга за МСПП; припрема и води евиденцију усклађености пословања задруга и задружних савеза са законом који регулише област задругарства; сарађује са регистром у циљу добијања података за задруге и задружне савезе; учествује у спровођењу одређених активности из оперативног плана на успостављању јединственог јавног регистра административних процедура; обавља и друге послове по налогу руководиоца Групе.

**Услови:** Стечено високо образовање из научне, односно стручне области у оквиру образовно научног поља друштвено-хуманистичких наука или техничко-технолошких наука на основним академским студијама у обиму од најмање 240 ESPB бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; најмање три године радног искуства у струци; положен државни стручни испит, као и потребне компетенције за обављање послова радног места.

**Место рада: Београд, Влајковићева бр. 10;**

1. **Радно место Начелник Одељења, Одељење за послове приватизације, стечаја и контроле извршења уговора, звање виши саветник, Сектор за приватизацију, стечај и индустријски развој - 1 извршилац.**

**Опис послова**: Руководи и планира рад Одељења, пружа стручна упутства, координира и надзире рад државних службеника у Одељењу и непосредно обрађује најсложеније предмете из делокруга Одељења; припрема, координира и контролише активности у вези са припремом и спровођењем прописа и стратешких докумената којим се уређују области приватизације, стечај и рад привремених заступника капитала; организује и координира вршење надзора над спровођењем прописа о приватизацији и вршење надзора над јавним агенцијама из делокруга Сектора у складу са прописима који се односе на рад јавних агенција; организује и координира послове конторле извршења уговора и праћења рада заступника капитала; контролише израду управних аката и одговора на тужбе надлежном суду у управним споровима из делокруга Одељења; израђује планове контрола Одељења и сарађује са надлежним органима у поступку припреме информација и података из спроведених поступака приватизације, контроле и стечаја; организује послове обраде и припреме материјала за седнице комисија из делокруга Одељења; припрема програм рада и извештаје о раду Одељења; обавља и друге послове по налогу помоћника министра.

**Услови:** Стечено високо образовање из научне, односно стручне области у оквиру образовно научног поља друштвено-хуманистичких наука на основним академским студијама у обиму од најмање 240 ESPB бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету; најмање седам година радног искуства у струци; положен државни стручни испит, као и потребне компетенције за обављање послова радног места.

**Место рада: Београд, Кнеза Милоша бр. 20;**

**I11 Врста и трајање радног односа: радна места попуњавају се заснивањем радног односа на неодређено време.**

**IV Фазе изборног поступка и учешће кандидата:** изборни поступак спроводи се из више обавезних фаза и то следећим редоследом: провера општих функционалних компетенција, провера посебних функционалних компетенција, провера понашајних компетенција и интервју са конкурсном комисијом.

У свакој фази изборног поступка врши се вредновање кандидата и само кандидат који испуни унапред одређено мерило за проверу одређене компетенције у једној фази изборног поступка може да учествује у провери следеће компетенције у истој или наредној фази изборног поступка.

**У изборном поступку проверавају се:**

1. **Опште функционалне компетенције**, **и то:**

* „Организација и рад државних органа Републике Србије“ - провераваће се путем теста, на рачунару;
* „Дигитална писменост“ – провераваће се решавањем задатака практичним радом на рачунару;
* „Пословна комуникација“ – провераваће се писаном симулацијом на рачунару.

**Напомена:** У погледу провере опште функционалне компетенције „Дигитална писменост“ (поседовањa знања и вештина у основама коришћења рачунара, основама коришћења интернета, обради текста и табеларне калкулације), ако учесник конкурса поседује важећи сертификат, потврду или други одговарајући доказ о поседовању знања и вештина из наведених области и жели да на основу њега буде ослобођен тестирања компетенције „Дигитална писменост“, неопходно је да уз пријавни образац (уредно и у потпуности попуњен у делу \* Рад на рачунару), достави и тражени доказ у оригиналу или овереној фотокопији.

Конкурсна комисија може одлучити да се кандидату изврши провера наведене компетенције ако увидом у достављени доказ не може потпуно да оцени поседовање ове компетенције.

Информације o материјалимa за припрему кандидата за проверу општих функционалних компетенција могу се наћи на сајту Службе за управљање кадровима, [www.suk.gov.rs](http://www.suk.gov.rs).

**V Провера посебних функционалних компетенција**:

**Посебне функционалне компетенције:** Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то:

**За радно место под редним бројем 1:**

**-Посебна функционална компетенција за одређено радно место** - **Страни језик** (Енглески језик Б1) - провераваће се писано путем теста;

-  **Посебна функционална компетенција у одређеној области рада** - **студијско - аналитички послови** (методе и технике анализирања планских докумената и прописа и израда извештаја о стању у области; методологија праћења, спровођења, вредновања и извештавања о ефектима јавних политика) - провераваће се путем писане симулације;

-**Посебна функционална компетенција за одређено радно место** - **планска документа, прописи и акти из надлежности организације органа** (**Стратегија за развој малих и средњих предузећа за период од** **2023. до 2027. године, са Акционим планом за период од  2023. до 2024. године)** - провераваће се путем писане симулације;

- **Посебна функционална компетенција за одређено радно место** - **прописи из делокруга радног места** (Закон о буџету; Уредба о утврђивању Програма стандардизованог сета услуга за микро, мала и средња предузећа и предузетнике која се реализују преко акредитованих регионалних развојних агенција) - провераваће се путем писане симулације.

**Напомена:** Ако учесник конкурса поседује важећи сертификат, потврду или други одговарајући доказ о знању страног језика, на траженом нивоу, и жели да на основу њега буде ослобођен тестирања компетенције знање страног језика, неопходно је да уз пријавни образац (уредно и у потпуности попуњен у делу \* Знање страних језика који су тражени конкурсом), достави и тражени доказ у оригиналу или овереној фотокопији.

Конкурсна комисија може одлучити да се кандидату изврши провера наведене компетенције, ако увидом у достављени доказ не може потпуно да оцени поседовање ове компетенције.

Информације о материјалима за припрему кандидата за проверу посебних функционалних компетенција могу се наћи на интернет презентацији Министарства привреде [www.privreda.gov.rs](http://www.privreda.gov.rs).

**За радно место под редним бројем 2:**

**-Посебна функционална компетенција у одређеној области рада** - **послови руковођења** (Управљање људским ресурсима базирано на компетенцијама) - провераваће се путем писане симулације;

- **Посебна функционална компетенција у области рада** **стручно-оперативни послови** (технике израде општих, појединачних и других правних и осталих аката) - провераваће се путем писане симулације;

- **Посебна функционална компетенција за одређено радно место** - **планска документа, прописи и акти из надлежности организације органа** (Закон о приватизацији) - провераваће се путем писане симулације.

Информације о материјалима за припрему кандидата за проверу посебних функционалних компетенција могу се наћи на интернет презентацији Министарства привреде [www.privreda.gov.rs](http://www.privreda.gov.rs).

**VI Провера понашајних компетенција:**

**Понашајне компетенције:** управљање информацијама, управљање задацима и остваривање резултата, оријентација ка учењу и променама, изградња и одржавање професионалних односа, савесност, посвећеност и интегритет, а за радно место под редним бројем **2.** и управљање људским ресурсима - провераваће се путем психометријских тестова и интервјуа базираног на компетенцијама**.**

**VII Интервју са конкурсном комисијом** **и вредновање кандидата**: процена мотивације за рад на радном месту и прихватање вредности државних органа- провераваће се путем интервјуа са конкурсном комисијом.

**VIII Пријава на јавни конкурс:** врши се на Обрасцу пријаве који је доступан на интернет презентацији **Службе за управљање кадровима** ([www.suk.gov.rs](http://www.suk.gov.rs)) **и Министарства** привреде([www.privreda.gov.rs](http://www.privreda.gov.rs)) и у штампаној верзији на писарници Министарства привреде, Кнеза Милоша бр. 20, Београд.

Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку. Подносилац пријаве се обавештава о додељеној шифри у року од три дана од пријема пријаве, достављањем наведеног податка на начин који је у пријави назначен за доставу обавештења.

**Напомена:**

Пример правилно попуњеног обрасца пријаве може се погледати на блогу Службе за управљање кадровима (<https://kutak.suk.gov.rs/vodic-za-kandidate>) у одељку ,,Образац пријаве''.

**IX Рок за подношење пријава:** рок за подношење пријаваје 8 (осам) дана и почиње да тече наредног дана од дана објављивања јавног конкурса у периодичном издању огласа Националне службе за запошљавање.

**X Адреса на коју се подноси попуњен образац пријаве:** пријаве на конкурс шаљу се поштом на адресу Министарство привреде, Кнеза Милоша број 20, 11000 Београд или се предају непосредно на писарницу Министарства привреде, Кнеза Милоша број 20, 11000 Београд са назнаком „За јавни конкурс за попуњавање извршилачког радног места ”.

**XI Лица задужена за давање обавештења о јавном конкурсу:** Драгана Маркићевић и Наташа Стефановић, тел: 011/3642833, од 10.00 до 13.00 часова.

**XII Општи услови за запослење:** држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу због теже повреде дужности из радног односа и да није осуђиван на казну затвора од најмање шест месеци.

**XIII Докази које прилажу кандидати који су успешно прошли фазе изборног поступка пре интервјуа са Конкурсном комисијом:**оригинал или оверена фотокопија уверења о држављанству; оригинал или оверена фотокопија извода из матичне књиге рођених; оригинал или оверена фотокопија дипломе којом се потврђује стручна спрема; оригинал или оверена фотокопија доказа о положеном државном стручном испиту за рад у државним органима (кандидати са положеним правосудним испитом уместо доказа о положеном државном стручном испиту подносе доказ о положеном правосудном испиту); оригинал или оверена фотокопија доказа о радном искуству у струци (потврда, решење и други акти којима се доказује на којим пословима, у ком периоду и са којом стручном спремом је стечено радно искуство).

Државни службеник који се пријављује на јавни конкурс, уместо уверења о држављанству и извода из матичне књиге рођених подноси оригинал или оверену фотокопију решења о распоређивању или премештају на радно место у органу у коме ради или решење да је нераспоређен.

Сви докази прилажу се у оригиналу или фотокопији која је оверена код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао). Као доказ се могу приложити и фотокопије докумената које су оверене пре 1. марта 2017. године у основним судовима, односно општинскоj управи.

Сви докази који се прилажу морају бити на језику и писму који је у службеној употреби државних органа Републике Србије, у супротном морају бити преведени и оверени од стране овлашћеног судског тумача.

**Документа о чињеницама о којима се води службена евиденција:** извод из матичне књиге рођених, уверење о држављанству и уверење о положеном државном стручном испиту за рад у државним органима/уверење о положеном правосудном испиту.

Законом о општем управном поступку („Службени гласник РС“, бр. 18/16, 95/18 - аутентично тумачење и 2/23-УС) прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује (члан 9. став 3.); да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама (члан 103. став 3).

Потребно је да учесник конкурса у делу Изјава\*, у обрасцу пријаве, заокружи на који начин жели да се прибаве његови подаци из службених евиденција.

**XIV Рок за подношење доказа:** кандидати који су успешно прошли фазе изборног поступка пре интервјуа са Конкурсном комисијом, позивају се да у року од 5 (пет) радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе наведене доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка. Докази се достављају на наведену адресу Министарства привреде.

**XV Датум и место провере компетенција кандидата у изборном поступку: с**а кандидатима чије су пријаве благовремене, допуштене, разумљиве, потпуне и који испуњавају услове предвиђене огласом о јавном конкурсу, на основу података наведених у обрасцу пријаве на конкурс, изборни поступак ће се спровести, **почев од 13. фебруара 2024. године**, о чему ће кандидати бити обавештени на начин који наведу у својим пријавама.

Провера општих функционалних компетенција, посебних функционалних компетенција и понашајних компетенција ће се обавити у Служби за управљање кадровима, у Палати „Србија“, Нови Београд, Булевар Михајла Пупина број 2 (источно крило). Интервју са Конкурсном комисијом ће се обавити у просторијама Министарства привреде, Кнеза Милоша број 20. у Београду.

Кандидати који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или email адресе), које наведу у својим обрасцима пријаве.

**Напомене:**

Сагласно члану 9. Закона о државним службеницима (,,Службени гласник РС” бр. 79/05, 81/05 - исправка, 83/05 - исправка, 64/07, 67/07 - исправка, 116/08, 104/09, 99/14, 94/17, 95/18, 157/20 и 142/22) кандидатима су при запошљавању у државни орган, под једнаким условима, доступна сва радна места и избор кандидата се врши на основу провере компетенција.

Као државни службеник на извршилачком радном месту може да се запосли и лице које нема положен државни стручни испит, али је дужно да га положи у прописаном року. Положен државни стручни испит није услов, нити предност за заснивање радног односа. Пробни рад је обавезан за све који први пут заснивају радни однос у државном органу. Пробни рад за радни однос на неодређено време траје шест месеци. Државни службеник на пробном раду, који је засновао радни однос на неодређено време и државни службеник који је засновао радни однос на неодређено време а који нема положен државни стручни испит, полаже државни стручни испит у року од шест месеци од дана заснивања радног односа.

Неблаговремене, недопуштене, неразумљиве или непотпуне пријаве биће одбачене.

Јавни конкурс спроводи конкурсна комисија коју је именовао министар привреде.

Овај конкурс се објављује на интернет презентацији и огласној табли Министарствa привреде ([www.privreda.gov.rs](http://www.privreda.gov.rs)), на порталу е-управе, на интернет презентацији Службе за управљање кадровима ([www.suk.gov.rs](http://www.suk.gov.rs)), на интернет презентацији и периодичном издању огласа Националне службе за запошљавање.

Сви изрази, појмови, именице, придеви и глаголи у овом огласу који су употребљени у мушком, односе се без дискриминације и на особе женског пола.